
RAPORT

asupra propunerii legislative privind modificarea şi completarea art. 3 din Legea nr. 61/1993 privind alocaţiile de stat pentru copii 

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind modificarea şi completarea art. 3 din Legea nr. 61/1993 privind alocaţiile de stat pentru copii, trimisă cu adresa nr. 505 din 3 februarie 2003.


La întocmirea prezentului raport, Comisia a avut în vedere avizele primite de la Consiliul Legislativ şi de la Comisia pentru buget, finanţe şi bănci, precum şi punctul de vedere al Guvernului.
Comisia a fost sesizată cu dezbaterea şi avizarea propunerii legislative mai sus menţionate în procedură obişnuită.

Propunera legislativă face parte din categoria legilor organice, conform prevederilor art.72 alin 3 din Constituţia României.

Propunerea legislativă are ca obiect de reglementare stabilirea diferenţiată a alocaţiei de stat pentru copii în funcţie de venitul mediu lunar pe familie din anul precedent, în procent de 50% din venitul minim garantat, respectiv 33% din venitul minim garantat.

Comisia propune plenului respingerea propunerii legislative pentru următoarele considerente:

1. Propunerea legislativă vine în contradicţie cu concepţia generală referitoare la alocaţia de stat pentru copii. Aceasta are la bază principiul universalităţii, acordându-se lunar, în cuantum fix, indiferent de veniturile familiei din care fac parte copiii în vârstă de până la 16 ani sau 18 ani dacă urmează una din formele de învătământ prevăzute de lege. Alocaţia este un drept al copilului, nu al familiei.
2. De asemenea, prevederile propunerii legislative contravin Convenţiei cu privire la drepturile copilului, potrivit căreia statul are obligaţia să acorde alocaţii de stat pentru toţi copiii, respectând egalitatea acestora în faţa oricărei legi, fară privilegii sau discriminări. 

3. În textul propunerii legislative nu se specifică cu claritate care este nivelul venitului minim garantat la care se face referire, având în vedere că acesta, potrivit Legii nr. 416/2001, este stabilit în raport de numărul de persoane din familie. În acest fel, cuantumul alocaţiei de stat pentru copii ar putea varia între  550.000 lei şi 1.150.000 lei.

4. Pentru copii, legislaţia în vigoare prevede şi alte forme de sprijin cum sunt:

- alocaţia suplimentară pentru familiile care au în întreţinere doi sau mai mulţi copii – Legea nr. 119/1997 privind alocaţia suplimentară pentru familiile cu copii;                                                                                                                                                                                                                                                                         

· alocaţia de întreţinere pentru copiii încredinţaţi sau daţi în plasament – Ordonanţa 

de urgenţă a Guvernului nr. 26/1997 privind protecţia copilului aflat în dificultate;
- ajutoare financiare pentru familiile aflate în dificultate – Ordonanţa de urgenţă a Guvernului nr. 118/1999 privind înfiinţarea şi utilizarea Fondului naţional de solidaritate;

- indemnizaţia de maternitate, indemnizaţia pentru creşterea copilului, respectiv pentru îngrijirea copilului bolnav – Legea nr. 19/2000 privind sistemul public de pensii şi alte drepturi de asigurări sociale, cu modificările şi completările ulterioare;

 - alocaţia pentru copii nou-născuţi – Legea nr. 416/2001 privind venitul minim garantat, cu modificările ulterioare;

- rechizite şcolare – Ordonanţa Guvernului nr. 33/2001 privind acordarea de rechizite şcolare, aprobată prin Legea nr.126/2002;

- drepturi conferite în baza Legii nr.116/2002 privind prevenirea şi combaterea marginalizării sociale.

La lucrările comisiei au fost prezenţi  19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 20 martie 2003, Comisia propune respingerea acesteia cu 8 voturi pentru, 4 voturi împotrivă şi o abţinere.

